﻿ CLASA DE MIJLOC DIN PERSPECTIVA INTEGRĂRII ROMÂNIEI ÎN UNIUNEA EUROPEANĂ LAUREANA URSE Analiza de faţă îşi propune să prezinte succint două probleme: 1) principalele caracteristici ale clasei de mijloc în formare din România, pornind de la premise teoretice; 2) implicaţiile integrării în Uniunea Europeană, din perspectiva clasei de mijloc. În general, interesul pentru clasa de mijloc, începând mai ales cu secolul XX, se originează în două probleme: 1) identificarea grupurilor, categoriilor de populaţie care contribuie la formarea şi funcţionarea economiei de tip capitalist; 2) necesitatea evitării polarizării societăţii, atât din nevoia de a asigura echilibrul şi stabilitatea socială, cât şi pentru echitate în societate. În România, clasa de mijloc a fost invocată încă de la începutul perioadei postcomuniste; necesitatea formării clasei de mijloc a fost invocată, iniţial, mai ales din perspectiva formării economiei de tip capitalist; în mod explicit şi implicit, clasa de mijloc a fost asociată cu proprietatea privată mijlocie. Numai că structura clasei de mijloc (aşa cum a fost identificată în diferite ţări) diferă, în funcţie de specificul fiecărei ţări, de tipul şi de stadiul său de dezvoltare, iar transformarea capitalismului (proces continuu) s-a manifestat şi prin modificarea clasei de mijloc. În stadii mai vechi ale capitalismului, clasa de mijloc era formată, de exemplu în SUA, din fermieri, oameni de afaceri şi „profesiile libere”; în deceniile cinci-şase ale secolului XX, Mills constata că se formase o nouă clasă de mijloc, constituită preponderent din non-proprietari care desfăşoară o muncă non-manuală: funcţionari, manageri, comercianţi, specialişti cu studii superioare. În România postcomunistă există două surse de formare a clasei de mijloc:1) proprietatea privată; 2) profesionalizarea muncii. Societatea românească nu se află în situaţia de a-şi forma o clasă de mijloc exclusiv pe baza proprietăţii private, cel puţin din două motive: – proprietatea şi iniţiativa privată au început să se formeze treptat după 1989 şi sunt, în continuare, în proces de consolidare; – existau deja în societate, încă din perioada comunistă, segmente rezultate din profesionalizarea muncii şi care devin segmente ale clasei de mijloc în formare. În societăţile capitaliste moderne şi dezvoltate, segmentul tradiţional s-a micşorat din alte considerente şi în alte contexte istorice şi naţionale. CALITATEA VIEŢII, XV, nr. 3–4, p. 219–229, Bucureşti, 2004 220 LAUREANA URSE 2 Premisele teoretice ale abordării structurii de clasă pot fi diferite de la autor la autor. Consider că în identificarea structurii de clasă în formare din România premisele teoretice trebuie să fie adaptate la specificul societăţii româneşti. Premisele teoretice de la care pornesc în identificarea structurii de clasă din România sunt următoarele: – clasa socială are o dimensiune economică, dar nu se reduce la aceasta, ea fiind mult mai complexă decât gruparea după criterii exclusiv economice; – pentru diferenţierea claselor sociale, la criteriile economice se adaugă statutul profesional, ocupaţia, educaţia, valori şi mentalităţi, limbaj şi forme de expresie proprii, stil de viaţă. – din perspectiva indivizilor care o compun, clasa socială este resimţită şi conştientizată, indivizii aparţinând unei clase se văd şi se tratează ca egali; – problema intereselor de clasă trebuie pusă în raport cu specificul societăţii, cu stadiul de dezvoltare a acesteia la un moment dat, cu structura de clasă existentă sau în formare, toate acestea circumscrise premiselor teoretice; în analiza de faţă nu se adoptă ideea intereselor politice ale claselor sociale (K. Marx) şi este pusă sub semnul întrebării ideea că o clasă există numai dacă ea capătă conştiinţa identităţii de interese (R. Dahrendorf); în societăţile contemporane dezvoltate există opinia conform căreia a avut loc procesul de segmentare a intereselor, de aceea este dificil de identificat interese specifice pentru fiecare clasă în parte; dar configuraţia socioeconomică şi stadiul de dezvoltare de la un moment dat consider că poate determina şi comunităţi de interese suprapuse peste structura de clasă; în România, în stadiul său de dezvoltare actual şi de formare a unei noi structuri de clasă, există şi situaţii de suprapunere a unor interese economice peste structura de clasă în formare, dar şi situaţii în care această suprapunere nu există; – referitor la relaţiile dintre clase, perspectiva analizei de faţă respinge ideea luptei de clasă şi a relaţiilor conflictuale dintre clase (K. Marx), precum şi ideea obligativităţii relaţiilor concurenţiale sau de competiţie între clase; în capitalismul modern există, între clase, indiferenţă, dependenţă, concurenţă şi colaborare; iese în evidenţă una sau alta dintre aceste tipuri de relaţii în funcţie de perioade, de conjuncturi, de specificul societăţii, de nivelul de dezvoltare al acesteia, de tipul de dezvoltare şi de structura de clasă pe care o are; relaţiile conflictuale, dacă apar, nu sunt o permanenţă; în societatea modernă capitalistă, segmentarea intereselor nu mai permite izbucnirea unor conflicte la nivel de clase sociale; rezolvarea conflictelor care pot apărea este posibilă datorită mecanismelor democratice: dialogul social instituţionalizat şi mecanismele democratice de schimbare a guvernelor care previn extinderea unor conflicte, diminuarea intensităţii acestora sau înlăturarea lor prin rezolvări, cel puţin parţiale, ale surselor conflictelor. Aşa cum se configurează acum procesul restructurării de clasă, România se îndreaptă spre aceste tipuri de interese şi relaţii. Interesele de clasă şi conflictele dintre clase sunt caracteristice, mai degrabă, formelor istorice mai vechi ale capitalismului. România nu poate reface traseul formării capitalismului occidental, 3 CLASA DE MIJLOC DIN PERSPECTIVA INTEGRĂRII 221 cel puţin din patru motive:1) globalizarea; 2) circulaţia persoanelor între ţări; 3) televiziunea; 4) integrarea în Uniunea Europeană. Unele fenomene economice şi sociale care se manifestă în prezent ne trimit cu gândul la un trecut în care România a condensat etapele, în procesul său de modernizare, dar situaţia de astăzi nu mai poate fi comparată cu sfârşitul secolului XIX şi prima jumătate a secolului XX. Revenind la clasa de mijloc din România, începutul formării sale (ca şi restructurarea de clasă, în general) a fost determinat de unele schimbări care au avut loc în societate: – formarea, extinderea şi consolidarea proprietăţii private: dacă în perioada comunistă erau esenţiale socializarea proprietăţii şi rolul important al capitalului politic, capitalul economic fiind marginalizat, în postcomunism are loc dezinsti- tuţionalizarea capitalului politic şi reevaluarea capitalului economic; proprietatea privată determină formarea unor noi clase sau a unor segmente de clasă, precum şi schimbarea caracteristicilor vechilor clase (clasa muncitoare şi ţărănimea); – schimbări în statutul profesional; – modificările structurii populaţiei ocupate; – formarea unor noi inegalităţi economice; în România postcomunistă a avut loc, după 1989, accentuarea inegalităţilor economice, diversificarea criteriilor inegalităţilor şi reconfigurarea acestora; inegalităţile economice se referă la inegalitatea de venituri, inegalitatea de proprietate şi inegalitatea de acumulare; în analiza inegalităţii de venituri trebuie să se ţină seama de sursa veniturilor şi de semnificaţia diferitelor surse de venituri; o atenţie specială trebuie acordată distribuţiei veniturilor salariale, veniturilor din proprietăţi şi veniturilor din activitatea de întreprinzător; ponderea acestor tipuri de venituri este expresia transformărilor economice şi sociale din societatea românească şi se regăsesc în noua structură de clasă, în formare; în România s-a produs trecerea de la o societate salarială de tip comunist la o societate salarială specifică tranziţiei postcomuniste la capitalism, în care veniturile din proprietate au cunoscut o dinamică lentă; în ceea ce priveşte veniturile salariale, problemele care se pun, în contextul restructurării de clasă, sunt cele referitoare la locul lor în structura surselor de venit, precum şi la noua ierarhizare a acestora, în condiţiile în care s-au mărit diferenţele salariale; inegalităţile salariale care s-au produs au generat repoziţionarea salariaţilor între ei şi a lor în raport cu celelalte categorii, grupate în funcţie de statutul profesional; inegalităţile economice îşi regăsesc forma de manifestare şi în proprietatea privată, respectiv în tipurile ei, în distribuţia acesteia şi în calitatea ei de a fi sursă directă sau indirectă de venit, exclusivă sau complementară; inegalitatea de acumulare este un alt tip de inegalitate economică pe care o regăsim în configurarea claselor sociale; inegalitatea de acumulare se structurează pe mai multe niveluri (bunuri de folosinţă îndelungată, bunuri de valoare, case, teren intravilan şi extravilan, cont în bancă) şi are ca sursă de formare atât inegalităţile de venituri şi de proprietate cât şi moştenirea. În prezent, în România, clasa de mijloc în formare se situează în cadrul noii structuri de clasă în formare constituită din: clasa de sus, clasa de mijloc, clasa 222 LAUREANA URSE 4 muncitoare, ţărănimea şi clasa de jos; fiecare din aceste clase se află în stadii diferite de formare; ţărănimea a cunoscut, după 1989, procesul de recompunere şi de recâştigare a identităţii, iar clasa muncitoare se află încă în criză de identitate, viitorul ei fiind incert; el depinde de dezvoltarea României şi, mai ales, de tipul de dezvoltare; nu este exclus să sufere un proces de segmentare, iar unele segmente rezultate să devină segmente ale altor clase; de fapt, nici ţărănimea nu este scutită, în viitor, de un astfel de proces de segmentare, cu consecinţe similare. Transformările realităţii pot determina, într-un viitor nu foarte îndepărtat, o schimbare a structurii de clasă identificate acum în România, iar unii cercetători vor fi constrânşi să-şi reconsidere inclusiv premisele teoretice, pentru a evita un constructivism deformator al realităţii. Realitatea este abordabilă din mai multe perspective teoretice, în anumite limite. Teoria însăşi se transformă, iar cercetătorii nu pot rămâne captivi într-o teorie dată; să ne amintim că şi postmarxiştii au fost nevoiţi să ţină seamă de evoluţia realităţii care a infirmat teoria marxistă propriu-zisă în mai multe puncte ale sale. Restructurarea de clasă din România care a început după 1989 are loc în contextul formării capitalismului românesc pe „calea UE”, în sensul contribuţiei decisive a integrării în UE la formarea şi consolidarea capitalismului românesc. Într-o carte a cărei nevoie se face simţită „calea UE” este una dintre căile de formare a capitalismului; analiza formării capitalismului trebuie să se facă cu referire la Europa Occidentală, Europa postcomunistă (cu diferenţiere între Europa Centrală şi Europa de Sud-Est), Asia de Sud-Est, spaţiul chinez, spaţiul rus şi, de ce nu, spaţiul musulman; aceste repere la care mă refer sunt doar o sugestie, care prin analiza concretă poate fi îmbunătăţită. Am invocat spaţiul musulman nu plecând de la Weber sau de la Huntington, ci pur şi simplu datorită rolului specific al religiei în acest spaţiu. Formarea capitalismului în ultimele decenii şi în cele următoare are loc în contexte internaţionale diferite, în conjuncturi interne diferite şi cu particularităţi culturale, economice şi politice naţionale. Este de analizat raportul dintre contextul extern şi rolul acestuia, pe de o parte, şi contextul intern. Dacă în finalul acestei analiza se va ajunge să se vorbească despre capitalismul unic sau despre capitalisme, aceasta este o problemă a viitorului. Europa Occidentală este astăzi pusă în situaţia de a contribui la formarea şi consolidarea capitalismului în centrul şi estul Europei, pe calea integrării în Uniunea Europeană, deci pe altă cale decât s-a format în spaţiul propriu. Rămâne de analizat în ce măsură Europa Occidentală rămâne captivă modelului propriu de formare şi funcţionare a capitalismului, sau este creativă în jumătatea estică a Europei. DIFICULTĂŢI DE IDENTIFICARE A CLASEI DE MIJLOC ÎN ROMÂNIA Dificultăţile de identificare din punct de vedere economic pleacă de la relaţia dintre nivelul veniturilor şi clasa de mijloc; problema veniturilor clasei de mijloc în formare trebuie adaptată la situaţia specifică societăţii româneşti, respectiv, există 5 CLASA DE MIJLOC DIN PERSPECTIVA INTEGRĂRII 223 segmente ale clasei de mijloc care au venituri realmente specifice acesteia, dar şi segmente care se află, din punct de vedere economic, într-o stare de pauperizare temporară, ca urmare a contextului economic general din ţară, dar care, prin statut profesional, ocupaţie, educaţie, valori şi mentalităţi aparţin clasei de mijloc; segmentului din urmă îi este afectat stilul propriu-zis de viaţă de către dimensiunea economică; – o altă dificultate referitoare la dimensiunea economică este evidenţa veniturilor şi a proprietăţilor; din considerente legislativ-organizatorice, mai ales, evidenţa acestora nu este completă şi controlabilă în totalitate; evidenţa propriu-zisă şi accesul la ea, munca la negru, sistemul de evidenţă a veniturilor şi de plată pe card bancar insuficient dezvoltat sunt exemple în acest sens; – dificultatea legată de evaluarea veniturilor corespunzătoare clasei de mijloc, sau altfel spus, unde stabilim limitele clasei de mijloc; – delimitarea proprietăţii private corespunzătoare unor segmente ale clasei de mijloc ridică probleme, pentru că trebuie să se ia în consideraţie specificul fiecărui tip de proprietate, dacă este sursă directă sau indirectă de venituri, dacă este sursă exclusivă sau complementară şi cât venit produce; – nu în ultimul rând, există şi dificultatea identificării unor segmente ale clasei de mijloc după denumirea corespunzătoare activităţii pe care o desfăşoară; exemplul cel mai clar este cel al antreprenorului; termenul propriu-zis are în general o anumită imprecizie, inclusiv din perspectivă istorică; pentru unii autori, în prezent în România, în agricultură, antreprenorul este cel ce transformă gospodăria ţărănească în fermă, adică ia în arendă, vinde, investeşte şi foloseşte tehnologiile moderne (D. Sandu); dacă admitem că acesta este antreprenorul din agricultură şi face parte din clasa de mijloc, ce facem cu antreprenorii din alte domenii de activitate: cine sunt, ce fac, există antreprenori şi în clasa de sus şi în acest caz cum îl delimităm de cel care este un segment al clasei de mijloc (ne întoarcem la problemele veniturilor)? Autoplasarea, ca metodă subiectivă de identificare a claselor sociale, este marcată de percepţii şi concepţii în curs de clarificare, mai ales din perspectiva raportului dintre dimensiunea economică a unei clase şi dimensiunile non-economice. CARACTERISTICI ALE CLASEI DE MIJLOC DIN ROMÂNIA În România, clasa de mijloc este în formare (de aceea, compoziţia ei nu este decisă), este slabă economic şi este distribuită inegal în teritoriu. În prezent, în compoziţia clasei de mijloc în formare intră: a. segmente în accepţiunea tradiţională a clasei de mijloc, respectiv proprietari şi întreprinzători medii; b. segmente rezultate din profesionalizarea muncii şi care existau în societate încă din perioada comunistă; c. segmente rezultate din profesionalizarea muncii prin apariţia şi dezvoltarea unor noi domenii de activitate, cu profesiile corespunzătoare. 224 LAUREANA URSE 6 Pornind de la premisele teoretice asupra clasei de mijloc (şi asupra claselor sociale, în general), de la structura clasei de mijloc identificată în alte spaţii geografice, de la rezultatele autoplasării şi de la unele analize socioeconomice, apreciez că fac parte din clasa de mijloc în formare următoarele segmente: – cea mai mare parte a persoanelor cu ocupaţii ce presupun studii superioare; – o mare parte dintre funcţionari, tehnicieni şi maiştri, toţi cu studii medii; – unii dintre proprietarii agricoli şi arendaşii; – întreprinzători şi patroni de firme mici şi mijlocii; – salariaţi din domeniul apărării, ordine publică şi securitate naţională. Fiecare dintre categoriile de mai sus au mai multe forme de expresie; de exemplu, persoanele cu ocupaţii ce presupun studii superioare pot fi salariaţi în sectorul de stat, salariaţi în sectorul privat, „profesiile libere” şi persoane cu funcţii de conducere şi de coordonare. Toţi aceştia se disting de întreprinzători, patroni şi oameni de afaceri care au studii superioare dar care reprezintă fie segmentul întreprinzătorilor, patronilor şi oamenilor de afaceri (care sunt un alt segment al clasei de mijloc), fie clasa de sus. Delimitarea segmentelor clasei de mijloc este dificilă şi pentru că nu este decisă componenţa acesteia, datorită faptului că se află în curs de formare. Clasa de mijloc este formată din segmentul de sus şi din segmentul de jos, în funcţie de puterea economică a fiecăruia. În general însă, clasa de mijloc este slabă economic, în contextul unui nivel de trai scăzut, în general; în clasa de mijloc, unele segmente sunt consolidate economic, altele se află, temporar, chiar în stare de pauperizare; şansele pe termen scurt de creştere a nivelului veniturilor lor sunt incerte; numărul locurilor de muncă cu retribuţii mai mari este redus, iar ocuparea celor existente nu se face întotdeauna exclusiv prin evaluarea competenţei, concursurile de ocupare a lor fiind, uneori, formale. Nivelul general redus al salariilor şi veniturilor obţinute din anumite domenii ale sectorului privat se datorează faptului că sunt firme cu putere economică redusă, iar legislaţia nu a ajutat suficient dezvoltarea şi consolidarea acestora (problema impozitării venitului reinvestit, ca şi impozitarea ridicată, în general, sunt unele dintre cauzele forţei economice reduse a acestora); la veniturile reduse obţinute de angajaţii unor firme private contribuie şi comportamentele patronale de tipul acumulării rapide de venituri personale, în dauna reinvestirii şi dezvoltării şi salarizarea redusă a angajaţilor după principiile „nu au unde să se ducă” sau „nu-ţi convine – pleacă!”. Clasa de mijloc în formare este distribuită inegal în teritoriu, datorită dezvoltării inegale a judeţelor şi zonelor. Bucureştiul, vestul şi centrul ţării fiind mai dezvoltate, este de aşteptat ca aici să existe segmente mai bine consolidate ale clasei de mijloc. O altă perspectivă din care putem analiza clasa de mijloc (ca şi formarea celorlalte clase, în general) este mobilitatea socială. Trebuie să avem în vedere că prin mobilitatea socială se pot măsura: gradul de „închidere” sau de „deschidere” al unui sistem social, permeabilitatea graniţelor 7 CLASA DE MIJLOC DIN PERSPECTIVA INTEGRĂRII 225 dintre clase şi/sau straturi sociale, şansele de acces ale indivizilor sau grupurilor în ierarhia socială şi economică şi este un indicator al gradului de egalitate/inegalitate a şanselor indivizilor într-un sistem social. Studiile efectuate până acum au arătat că mobilitatea este consecinţa schimbărilor structurale pe o perioadă lungă de timp. În România, ca şi în alte ţări cu situaţii similare, se produc schimbări structurale într-o perioadă scurtă de timp, ceea ce produce disfuncţii ce afectează mobilitatea, disfuncţiile fiind atât în plan economic cât şi în plan social, valoric şi în cel al mentalităţilor. Pe fondul transformărilor rapide, se produce o schimbare a ierarhiilor şi o restructurare de clasă care include atât formarea unor noi clase şi transformarea celor vechi, cât şi o nouă ierarhizare a acestora, care implică şi declasarea. Schimbarea ierarhiilor şi evaluarea celor noi presupune comparaţia cu vechile ierarhii; referitor la acestea, este discutabil pentru România dacă ele erau echitabile şi în ce măsură le putem considera pozitive sau negative; personal, cred că predomina aspectul negativ. O altă problemă referitoare la vechile ierarhii este în ce măsură se putea accede la straturi superioare (aşa cum erau ele în perioada comunistă) şi pe ce căi. Indiscutabil, facilităţile educaţionale au oferit o bază pentru mobilitatea ascendentă pentru mari segmente de populaţie. Discutabilă este dimensiunea economică (sursa şi diferenţierile din acest punct de vedere), precum şi rolul capitalului politic; analiza detaliată a acestora nu este obiectivul analizei de faţă, dar, în principiu, nu este lipsită de importanţă. Astăzi, pentru România, problema care se ridică, din perspectiva schimbării ierarhiilor (inclusiv cele de clasă), – fenomen, de altfel, aşteptat, în contextul transformărilor structurale profunde – este noua ierarhie care a rezultat, precum şi posibilitatea grupurilor şi indivizilor de a accede la straturi superioare; în contextul specific României, la evaluarea noilor ierarhii şi la posibilitatea de acces la straturile superioare un rol important are dimensiunea economică, mai precis nivelul de trai scăzut, sărăcia (de diferite grade) şi menţinerea – pentru unele segmente – cu mare greutate a unui nivel de trai decent. Disfuncţiile de care aminteam nu implică numai dificultăţi economice, ci se regăsesc şi în problema educaţiei şi a rolului şcolii, în relaţia acesteia cu restructurările economice, cu oferta de locuri de muncă (mărimea şi structura acesteia), precum şi în relaţia dintre educaţie şi reuşita economică şi reuşita în viaţă, în general, abordate atât la nivel obiectiv cât şi din perspectiva percepţiei subiective. Există în societate, pentru segmente largi de populaţie, percepţia că şcoala nu ajută în mod obligatoriu la reuşita economică sau la reuşita socială, în general; şi prin această percepţie se poate explica polarizarea educaţională, ce trebuie abordată nu numai din perspectiva dificultăţilor economice ale populaţiei. Un rol important în formarea acestei percepţii subiective cât şi în cazul fenomenului mobilităţii socioocupaţionale (ca dimensiune a mobilităţii sociale) dau oportunităţile insuficiente oferite astăzi în România individului din achiziţii educaţionale, din dreptul de proprietate şi din principiile economiei de piaţă. În 226 LAUREANA URSE 8 economiile de piaţă dezvoltate, mobilitatea se accentuează, indivizii fructificând oportunităţile rezultate din principiile economiei de piaţă, din dreptul de proprietate şi mai ales din achiziţiile educaţionale şi de calificare individuală; tot în acest context, creşterea numărului poziţiilor intermediare în ierarhia stratificării măreşte oportunităţile pentru mobilitatea ascendentă, bazată preponderent pe status dobândit. O astfel de situaţie nu există în România, unde economia de piaţă nu este pe deplin funcţională, unde oportunităţile oferite indivizilor pe baza achiziţiilor educaţionale şi de calificare sunt insuficiente; în schimb, începe să se contureze fenomenul oportunităţilor mai mari pe baza statusului moştenit. Este timpul ca cercetătorii să afirme explicit rolul averii, bogăţiei şi al proprietăţii în formarea straturilor şi claselor sociale şi a ierarhiilor. Este adevărat că, la nivelul indivizilor, averea este invocată mai ales de cei din straturile de jos, în timp ce la nivelul straturilor de sus lipseşte firescul afirmării rolului averii, în general, precum şi a celei moştenite. Tot la nivelul indivizilor, este corect să precizăm că nici aceştia, mai ales cei din straturile de jos, nu valorifică pe deplin oportunităţile existente, indivizii adaptându-se la schimbare mai greu. Este aproape un cerc vicios: oportunităţile nu sunt suficiente pentru a asigura ascensiunea în straturile superioare, iar indivizii – pe de altă parte – nu valorifică suficient oportunităţile existente. Fenomenele la care m-am referit îngreunează formarea clasei de mijloc în România, respectiv consolidarea unor segmente ale acesteia şi trecerea în clasa de mijloc a unor segmente din straturile de jos. INTEGRAREA EUROPEANĂ ŞI CLASA DE MIJLOC Abordarea relaţiei dintre clasa de mijloc şi integrarea în UE pleacă de la două considerente, pe care le-am amintit deja: 1. interesul pentru clasa de mijloc se originează în: a) identificarea grupurilor şi categoriilor de populaţie care contribuie la formarea şi funcţionarea economiei de tip capitalist; b) necesitatea evitării polarizării societăţii, din nevoia de echilibru şi stabilitate socială şi din nevoia de echitate în societate; 2. „calea UE”, în sensul contribuţiei integrării în UE la formarea şi consolidarea capitalismului; Relaţia mai directă dintre integrarea în UE şi clasa de mijloc se stabileşte pe următoarele direcţii: – cele două condiţii fundamentale de integrare în UE, respectiv democraţie şi economie de piaţă; consecinţa este formarea unei economii capitaliste de tip modern, în care clasa de mijloc are un loc important, atât din punct de vedere economic cât şi din punct de vedere social; – cerinţe ce decurg din capitolele de aderare, cu implicaţii pe plan social; – cerinţe şi recomandări ce decurg din politicile naţionale şi din programele sectoriale practicate în UE, cu implicaţii pe plan social, de asemenea. 9 CLASA DE MIJLOC DIN PERSPECTIVA INTEGRĂRII 227 Condiţiile, cerinţele şi recomandările sunt expresia spiritului UE în care România doreşte să se integreze. Efectele îndeplinirii condiţiilor şi ale respectării cerinţelor şi recomandărilor stau la baza formării unei economii de tipul capitalismului modern, capitalism ce nu poate fi conceput fără o clasă de mijloc puternică economic, clasă care contribuie – la rândul ei – la evitarea polarizării societăţii, la echilibru şi stabilitate socială, la echitate socială. Uniunea Europeană îşi pune ea însăşi probleme cu privire la starea sa actuală, cu privire la îmbunătăţirea performanţelor proprii, precum şi cu privire la consecinţele primirii noilor membri. La Forumul Economic Mondial de la Salzburg, din anul 2002, s-a pus problema încurajării formării antreprenorului şi a mentalităţii antreprenoriale în ţările care urmau să adere sau care urmează să adere la UE; cu acelaşi prilej s-a afirmat că, pentru a deveni mai competitivă, Europa trebuie să îşi creeze un model cultural în care antreprenorul să fie perceput pozitiv, şi nu ca ceva dubios – aşa cum încă mai este perceput. Preocuparea UE faţă de consecinţele extinderii sale există şi în ceea ce priveşte politica de coeziune. Coeziunea socială este definită prin reducerea disparităţilor şi se referă la acestea, în ceea ce priveşte nivelul de dezvoltare a regiunilor şi ajutorarea regiunilor rămase în urmă pentru a recupera decalajul care le separă de cele mai dezvoltate regiuni ale UE. Preocupată de consecinţele extinderii sale, UE a ajuns la concluzia că extinderea generează unele provocări pentru politica de coeziune: – creşterea disparităţilor de dezvoltare în interiorul UE; – centrul de greutate al politicii de coeziune se va deplasa spre estul continentului; – dezechilibrele din UE se vor menţine, de aceea este nevoie de asistenţă şi sprijin financiar în continuare. Pentru România, printre recomandări este şi aceea de a face din dezvoltarea regională un instrument eficient, prin care să se realizeze coeziunea economică şi socială. Această recomandare va avea impact nu numai asupra dezvoltării regiunilor rămase în urmă, ci şi asupra formării şi consolidării clasei de mijloc şi a repartiţiei mai egale în teritoriu. Cerinţele şi recomandările UE sunt îndeplinite într-un context intern cu anumite particularităţi şi cu anumite dificultăţi. Dificultăţile rezidă atât din factori obiectivi cât şi din factori subiectivi. Printre factorii obiectivi se află starea societăţii româneşti la sfârşitul anului 1989; mă refer la lipsa încercărilor de reformă din perioada comunistă (aşa cum s-a întâmplat în unele ţări comuniste din centrul Europei) şi care ar fi permis trecerea mai rapidă în postcomunism la economia de piaţă; la această stare se adaugă clarificarea relativ greoaie – din prima jumătate a deceniului nouă – a obiectivelor interne şi externe ale României şi a căilor de atingere a acestor obiective. Dificultăţile generale sunt legate şi de factori subiectivi, respectiv mentalităţi şi interese, factori care intervin atât în cadrul dezbaterilor parlamentare cât şi în punerea în aplicare a legilor. 228 LAUREANA URSE 10 CONCLUZII Formarea şi consolidarea clasei de mijloc nu poate fi planificată prin programe guvernamentale, prin stabilirea unor termene, dar în condiţiile în care transformările şi unele direcţii ale dezvoltării sunt procese, în mare parte, dirijate de sus în jos, formarea şi consolidarea clasei de mijloc este un obiectiv derivat, un efect al transformărilor şi al dezvoltării, o expresie a dezvoltării şi o necesitate pentru România. În condiţiile specifice României, integrarea în Uniunea Europeană are un rol important în accelerarea formării şi consolidării economiei de piaţă, prin condiţii de aderare, prin cerinţe şi recomandări şi prin fondurile comunitare. Efectul integrării în UE se va resimţi şi în ceea ce priveşte formarea şi, mai ales, consolidarea clasei de mijloc; nu discutăm despre fenomene care se desfăşoară pe termen scurt, între integrarea în UE şi formarea clasei de mijloc nefiind o simplă relaţie de la cauză la efect, într-un timp scurt. Integrarea în UE nu înseamnă formarea, în România, a unei clase de mijloc identică ca structură cu clasa de mijloc din alte ţări din UE; de altfel, nici la nivelul Uniunii Europene, înainte de ultima extindere din luna mai a anului 2004, nu exista în toate ţările membre aceeaşi structură de clasă şi aceeaşi dimensiune şi structură a clasei de mijloc; nivelul şi tipul de dezvoltare al fiecărei ţări şi particularităţile naţionale (inclusiv din perspectivă istorică) determină deosebiri şi în ceea ce priveşte clasa de mijloc. Militez pentru o analiză de profunzime, cu mai multă imaginaţie (fundamentată pe pregătirea ştiinţifică într-un domeniu sau altul) asupra consecinţelor sociale ale integrării în UE. Necesitatea formării şi consolidării clasei de mijloc rezidă în rolul ei în economia de piaţă, pentru echilibru şi stabilitate socială, pentru echitate în societate. Pe termen scurt, pentru România, văd necesară menţinerea celor două surse de formare a clasei de mijloc (profesionalizarea muncii şi proprietatea privată); segmentul tradiţional al clasei de mijloc (bazat pe proprietatea privată) este necesar pentru internalizarea deplină a rolului proprietăţii private; la nivelul indivizilor, dobândirea de valori, mentalităţi şi comportamente specifice economiei de piaţă nu este un simplu efect al formării şi dezvoltării economiei de piaţă, prin legi şi punerea lor în aplicare, ci formarea lor are ritmuri proprii şi sunt rezultatul mai multor factori. De altfel, segmentul tradiţional al clasei de mijloc nu a dispărut în nici o ţară capitalistă dezvoltată, ci doar a suferit o reducere numerică în funcţie de dezvoltarea respectivei ţări. Structura clasei de mijloc care se va forma depinde de ritmul şi tipul de dezvoltare, în general, în special de dezvoltarea sectorului serviciilor, în corelaţie cu sectoarele în care lucrează aşa-numitele „gulere albastre” şi cu transformarea agriculturii, cu prezenţa sau absenţa marilor corporaţii, cu creşterea nivelului de trai. 11 CLASA DE MIJLOC DIN PERSPECTIVA INTEGRĂRII 229 BIBLIOGRAFIE SELECTIVĂ 1. Bădescu, Ilie, Structura socială şi clasa intermediarilor în mediul rural. Dictatura oligarhiei financiare şi agricultura de subzistenţă (familială), „Sociologie românească”, 1999, nr. 1. 2. Cârţan, Corneliu, Mobilitatea socială în România. Aspecte cantitative şi calitative la nivel naţional şi în plan teritorial, „Sociologie românească”, 2000, nr. 1. 3. Chauvel, Louis, Le retour des classes sociales?, „Problèmes economiques”, 2002, iulie. 4. Dăianu, Daniel, Încotro se îndreaptă ţările postcomuniste, Iaşi, Editura Polirom, 2000. 5. Eyal, G., Szelenyi, I., Townsley, E., Capitalism fără capitalişti. Noua elită conducătoare din Europa de Est, Editura Omega, 2001. 6. Giddens, Anthony, Sociologie, Bucureşti, Editura BIC ALL, 2000. 7. Ioniţă, Sorin, Capitalismul românesc. O dezbatere fără sfârşit, Revista de cercetări sociale, 1996, nr. 1. 8. Negriţoiu, Mişu, Despre economia de piaţă şi tranziţie, „Revista de cercetări sociale”, 1996, nr. 1. 9. Sandu, Dumitru, Drumul antreprenorial: fără încredere dar cu relaţii, „Sociologie Românească”, 1999, nr. 2. 10. Urse, Laureana, Clasele sociale în România, Anale, Institutul Naţional de Cercetări Economice, 2003, nr. 3–4, CIDE. 11. Pascariu, Gabriela, Stănculescu, Manuela, Jula, Dorin, Luţaş, Mihaela, Lhomel, Edith, Politica de coeziune a UE şi dezvoltarea economică şi socială în România, Institutul European din România, 2003. 